»Kendte du Omar personligt?«. Jeg har ikke tal på, hvor mange gange jeg er blevet stillet det spørgsmål, når jeg blev interviewet som ’antiradikaliseringsekspert’.

»Ja, ser du, jeg arbejder med afradikalisering«, svarede jeg. »Og jeg har selv opsøgt disse miljøer i mine unge dage«. Men ingen gad at hænge sig i min fortid, selv om min personlige historie rent faktisk giver en række svar på, hvordan det kan gå så galt, som det gjorde for Omar.

Jeg og min familie flygtede til Danmark i slutningen af firserne. Krigen og flugten fik fatale konsekvenser for mine forældre, som efterfølgende kæmpede med depressioner og alvorlige livssygdomme.